Nadia Death: নদিয়ায় তৃণমূল কর্মীকে বোমা মেরে কুপিয়ে খুন, গুরুতর জখম আরও ১

নদিয়া: নদিয়ায় দেবগ্রামে তৃণমূল কর্মীকে খুনের অভিযোগ। বৃহস্পতিবার রাতে দেবগ্রামের ডোমপুকুর এলাকার ঘটনা। দুই তৃণমূল কর্মীকে লক্ষ্য করে প্রথমে বোমা মারা হয়, পরে ধারালো অস্ত্র দিয়ে কোপানো হয় দুজনকে। হাসপাতালে নিয়ে যাওয়ার পর মৃত্যু হয় এক তৃণমূল কর্মীর। অপর জনের অবস্থা আশঙ্কাজনক। অভিযোগ ওই এলাকার সিপিএম কর্মীদের বিরুদ্ধে। যদিও অভিযোগ অস্বীকার করেছে সিপিএম। খুনের ঘটনায় উত্তেজনা ছড়িয়েছে ডোমপুকুরে।

পুলিস জানায়, মৃত তৃণমূল কর্মীর নাম তৈয়দ আলি (৪৬)। আহত তৃণমূল কর্মী মনিরুল হক। বৃহস্পতিবার রাতে বাড়ি ফেরার সময় তাঁদের উপর হামলা করা হয় বলে অভিযোগ। স্থানীয়রা বোমার আওয়াজ শুনে ঘটনাস্থলে গিয়ে দেখতে পায় প্রায় অচৈতন্য অবস্থায় পড়ে রয়েছে দুজন। দ্রুত তাঁদের হাসপাতালে নিয়ে যাওয়া হয়। হাসপাতালের চিকিৎসক জানান, প্রাথমিকভাবে দেখে মনে হচ্ছে, আহত মনিরুল হকের বুকে বোমা ফাটানোর চিহ্ন রয়েছে। শরীরের বিভিন্ন অংশে ধারালো কোনও অস্ত্র দিয়ে কোপানো হয়েছ। মৃত তৃণমূল কর্মী তৈয়দ আলির শরীরের একাধিক জায়গায় ধারালো অস্ত্র দিয়ে কোপানোর চিহ্ন ছিল। তাঁর মেরুদন্ড অর্ধেক ভেঙে গিয়েছিল। কাঁধের একদিক ভেঙে গিয়েছিল। তাঁকে বাঁচানো সম্ভব হয়নি।

তবে কে বা কারা খুন করল তৃণমূল কর্মীকে, খুনের উদ্দেশ্যই বা কী ছিল, পুরো ঘটনার তদন্ত শুরু করেছে পুলিস।